## Uredba o dopunama Uredbe o unutarnjem ustrojstvu Ministarstva kulture

### NN 59/2007 (11.6.2007.), Uredba o dopunama Uredbe o unutarnjem ustrojstvu Ministarstva kulture

# VLADA REPUBLIKE HRVATSKE

**1889**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000,59/2001 i 199/2003), Vlada
Republike Hrvatske je na sjednici održanoj 5. lipnja 2007. godine donijela

## UREDBU

### O DOPUNAMA UREDBE O UNUTARNJEM USTROJSTVU MINISTARSTVA KULTURE

Članak 1.

U Uredbi o unutarnjem ustrojstvu Ministarstva kulture (»Narodne novine«, br.
81/2006, 98/2006 i 142/2006), u članku 2. iza točke 2.1.2. Odsjek za tehničke
poslove, dodaju se podtočke koje glase: »2.1.2.1. Pododsjek za tehničke
poslove«, »2.1.2.2. Pododsjek za opće poslove«, te točka »2.2. Odjel za
planiranje i upravljanje kadrovima«.
Iza točke 11. Samostalni odjel za unutarnju reviziju, dodaje se točka koja
glasi: »12. Samostalni odjel za planiranje razvojnih projekata«.

Članak 2.

U članku 4. iza naslova: »2.1. Odjel za opće, kadrovske i tehnič­ke poslove« i
stavka 1. dodaje se novi stavak koji glasi:
»U Odjelu se ustrojavaju:
2.1.1. Odsjek za opće i kadrovske poslove
U Odsjeku za opće i kadrovske poslove obavljaju se stručni i tehnički poslovi
vezani uz osobne očevidnike za službenike i namještenike u Ministarstvu,
sastavljaju rješenja o prijamu, rasporedu na radna mjesta, vode potrebne
kadrovske evidencije, obavljaju poslovi pisarnice, prijepisa, otpreme pošte i
pismohrane, kao i drugi poslovi sukladno nalozima i naputcima tajnika
Ministarstva.
2.1.2. Odsjek za tehničke poslove
U Odsjeku za tehničke poslove obavljaju se stručni i tehnički poslovi vezani uz
javnu nabavu, radove i usluge potrebne Ministarstvu sukladno Zakonu o javnoj
nabavi, održavanje čistoće, izrađuje se Plan nabave i vrši analiza izvršenog,
kao i drugi poslovi sukladno nalozima i naputcima tajnika Ministarstva.«.
Iza točke 2.1.2. dodaju se podtočke 2.1.2.1. i 2.1.2.2. koje glase:
»2.1.2.1. Pododsjek za tehničke poslove
U Pododsjeku za tehničke poslove obavljaju se poslovi javne nabave, održavanja
čistoće, umnožavanja pisanog materijala, poslovi ekonomata i drugi poslovi prema
nalogu tajnika Ministarstva.
2.1.2.2. Pododsjek za opće poslove
U Pododsjeku za opće poslove obavljaju se poslovi vozača duž­nosnika, vratara,
dostavljača, domara, telefonista i drugi poslovi prema nalogu tajnika
Ministarstva.«.

Članak 3.

U članku 4. iza naslova i teksta točke 2.1.2. dodaje se točka 2.2. koja glasi:
»2.2. Odjel za planiranje i upravljanje kadrovima
Odjel za planiranje i upravljanje kadrovima brine o upravljanju kadrovima i
njihovom razvoju, daje mišljenja o pitanjima koja se odnose na državnu službu,
priprema prijedloge planova prijama u državnu službu usklađujući raspored
državnih službenika s planovima središnjeg tijela državne uprave nadležnog za
službeničke odnose, sudjeluje u izradi strategija, programa i planova izobrazbe
za državno tijelo u čijem se sastavu nalazi, vodi osobne očevidnike službenika i
namještenika, te redovito dostavlja nove podatke u središnji popis državnih
službenika, provodi postupak prijama u državnu službu u suradnji sa središnjim
tijelom državne uprave nadležnim za službeničke odnose i druge poslove po nalogu
tajnika Ministarstva.«.

Članak 4.

Iza članka 13. dodaje se podnaslov i članak 13.a koji glase:

»12. SAMOSTALNI ODJEL ZA PLANIRANJE RAZVOJNIH PROJEKATA

*Članak 13.a*

Samostalni odjel za planiranje razvojnih projekata koordinira pripremu i
provedbu razvojnih projekata iz područja kulture, kulturne baštine i zaštite
prirode.«.

Članak 5.

U tabelarnom prikazu okvirnog broja državnih službenika i namještenika, mijenja
se okvirni broj državnih službenika i namještenika potrebnih za obavljanje
poslova iz djelokruga Ministarstva. Novi okvirni broj državnih službenika i
namještenika potrebnih za obavljanje poslova iz djelokruga Ministarstva utvrđuje
se u tablici koja je sastavni dio ove Uredbe, a koja se ne objavljuje u
»Narodnim novinama«.

Članak 6.

Ministar kulture uskladit će Pravilnik o unutarnjem redu Ministarstva s
odredbama ove Uredbe u roku 30 dana od dana njezina stupanja na snagu.

Članak 7.

Ova Uredba stupa na snagu danom objave u »Narodnim novinama«.

Klasa: 023-03/07-01/13
Urbroj: 5030108-07-1
Zagreb, 5. lipnja 2007.

Potpredsjednica Vlade
i ministrica obitelji, branitelja
i međugeneracijske
solidarnosti
**Jadranka Kosor, dipl. iur.**, v. r.

Uredba, NN 59/2007-1889
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)